
RAPORT 
la proiectul de hotărâre privind darea în administrare, în modalitatea gestiunii directe, a Serviciului Public de Salubrizare al Orașului Buhuși către Serviciul Public de Utilități Buhuși, precum și aprobarea actelor de reglementare ale acestuia
I. Obiectul raportului
Analizând proiectul de hotărâre inițiat de Primarul Orașului Buhuși, împreună cu referatul de aprobare și cu documentația anexată, prezentul raport are în vedere prevederile  art. 136 alin. (8) lit. b) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare.
Proiectul are ca obiect darea în administrare a serviciului public de salubrizare către Serviciul Public de Utilități Buhuși și aprobarea actelor de reglementare ale acestuia: organigrama, statul de funcții și regulamentul de organizare și funcționare ale operatorului, regulamentul serviciului, caietul de sarcini, contractul de dare în administrare, inventarul bunurilor, tarifele de operare și lista de investiții.
II. Situația de fapt
Prin Hotărârea Consiliului Local al Orașului Buhuși nr. 138/31.07.2026 a fost reziliat contractul de delegare a gestiunii nr. 5367/12.11.2007, încheiat cu operatorul S.C. GYNDAY S.R.L. Începând cu data rezilierii, activitatea de colectare și transport al deșeurilor municipale se asigură în regim de urgență, în temeiul stării de alertă prelungite prin hotărâre a Comitetului Județean pentru Situații de Urgență Bacău.
Prin hotărâri anterioare ale Consiliului Local au fost aprobate Studiul de oportunitate, prin care s-a fundamentat soluția gestiunii directe, și înființarea Serviciului Public de Utilități Buhuși. Prezentul proiect reprezintă etapa finală a acestui parcurs, prin care serviciul se dă efectiv în administrarea operatorului astfel înființat.
III. Obligațiile de mediu care impun adoptarea hotărârii
Potrivit art. 2 alin. (8) din Legea nr. 101/2006 a serviciului de salubrizare a localităților, republicată, transportul deșeurilor municipale și al deșeurilor similare colectate separat se efectuează numai de către operatorii licențiați care au contract de delegare a gestiunii sau, în cazul gestiunii directe, hotărâre de dare în administrare a acestei activități. Adoptarea prezentei hotărâri constituie, prin urmare, condiția pentru revenirea la un cadru legal de prestare a serviciului.
Unitatea administrativ-teritorială are calitatea de deținător legal al deșeurilor municipale depozitate în recipientele amplasate pe teritoriul său, potrivit art. 2 alin. (9) din aceeași lege, și răspunde direct pentru gestionarea acestora.
Din perspectiva legislației de mediu, darea în administrare asigură cadrul necesar pentru îndeplinirea următoarelor obligații:
a) asigurarea colectării separate cel puțin pentru deșeurile de hârtie, metal, plastic și sticlă, precum și pentru textile, potrivit art. 17 alin. (5) lit. a) din Ordonanța de urgență a Guvernului nr. 92/2021 privind regimul deșeurilor;
b) colectarea separată a biodeșeurilor, potrivit art. 33 din aceeași ordonanță de urgență;
c) atingerea indicatorilor minimi de performanță prevăzuți în anexa nr. 5 la Ordonanța de urgență a Guvernului nr. 92/2021, a căror nerealizare atrage sancțiuni contravenționale, potrivit art. 62 alin. (1) lit. a), precum și plata contribuției pentru economia circulară din bugetul local;
d) implementarea sistemului de colectare separată pe minimum 4 fracții, potrivit art. 2 alin. (5) din Legea nr. 101/2006;
e) gestionarea deșeurilor de echipamente electrice și electronice, potrivit Ordonanței de urgență a Guvernului nr. 5/2015, și a deșeurilor de ambalaje, potrivit Legii nr. 249/2015;
f) ținerea evidenței gestiunii deșeurilor, potrivit Hotărârii Guvernului nr. 856/2002.
IV. Indicatorii de performanță și efectele asupra mediului
Caietul de sarcini și regulamentul serviciului stabilesc indicatori de performanță măsurabili, cu penalități în sarcina operatorului, după cum urmează:
	Fluxul de deșeuri
	Indicator
	Cantitate programată
	Observație

	Deșeuri de hârtie, metal, plastic și sticlă
	80%
	1.145,60 t/an
	peste minimul de 70% prevăzut în anexa nr. 5 la O.U.G. nr. 92/2021

	Biodeșeuri
	51,5% în anul 1
	1.484,00 t/an
	60% în 2027, 70% în 2028, 80% din 2029

	Deșeuri textile
	100%
	141,00 t/an
	valorificare prin reciclare

	Deșeuri de echipamente electrice și electronice
	35%
	30,58 t/an
	4 campanii anuale

	Deșeuri reziduale
	–
	2.571,40 t/an
	cantitate rezultată din aplicarea indicatorilor


Indicatorul pentru colectarea separată a deșeurilor reciclabile a fost stabilit la 80%, peste minimul legal de 70%, ceea ce conduce la reducerea cantității eliminate prin depozitare și, implicit, la diminuarea contribuției pentru economia circulară datorate din bugetul local.
Potrivit art. 39 alin. (7) din Ordinul președintelui A.N.R.S.C. nr. 640/2022, depășirea cantităților de deșeuri destinate depozitării, rezultate din aplicarea indicatorilor, se suportă de operator și nu se include în tarifele aplicate utilizatorilor.
V. Caracterul temporar al activității de colectare deșeuri  și soluția pentru sezonul rece
Art. 3 alin. (2) din proiect prevede că activitatea de colectare separată și transport separat al deșeurilor municipale are caracter temporar, potrivit contractului de dare în administrare, respectiv până la începerea prestării de către operatorul desemnat în urma procedurii derulate de Asociația de Dezvoltare Intercomunitară pentru Salubrizare Bacău. Soluția asigură continuitatea serviciului fără a aduce atingere mandatului acordat asociației.
Art. 2 alin. (2) prevede că, pentru sezonul rece 2026-2027, activitatea de curățare și transport al zăpezii se asigură prin contractarea unui operator, în condițiile legii, întrucât operatorul nou-înființat nu dispune încă de baza materială necesară. Soluția evită lăsarea neacoperită a unei activități cu impact direct asupra siguranței circulației și a sănătății publice.
VI. Finanțarea serviciului
Finanțarea se asigură diferențiat, pe categorii de activități:
a) colectarea separată și transportul separat al deșeurilor municipale — din taxa specială de salubrizare, instituită potrivit art. 26 alin. (1) lit. c), alin. (5) și alin. (8) din Legea nr. 101/2006, respectiv din tarifele achitate de utilizatorii non-casnici;
b) măturatul, spălatul, stropirea și întreținerea căilor publice, curățarea și transportul zăpezii, precum și colectarea deșeurilor municipale abandonate și a deșeurilor din construcții abandonate — din bugetul local;
c) colectarea deșeurilor din construcții provenite din locuințe — de utilizatorii solicitanți, la tarifele aprobate, potrivit art. 4 alin. (3) lit. a) din Legea nr. 101/2006.
Tarifele supuse aprobării prin Anexa nr. 8 sunt fundamentate pe fișe întocmite potrivit Ordinului președintelui A.N.R.S.C. nr. 640/2022, pentru fiecare dintre activitățile componente ale serviciului. Cota de dezvoltare de 5%, aprobată prin art. 4 din proiect, se constituie în cont distinct și se utilizează exclusiv pentru dezvoltarea sistemului public de salubrizare, cu avizul autorității administrației publice locale.
VII. Obligații subsecvente adoptării hotărârii
	Nr.
	Obligația
	Temei și termen

	1
	Încheierea contractului de dare în administrare, potrivit Anexei nr. 6
	art. 28 alin. (5) din Legea nr. 51/2006

	2
	Predarea-primirea bunurilor pe bază de proces-verbal
	art. 7 alin. (2) din proiect; 60 de zile

	3
	Obținerea licenței eliberate de A.N.R.S.C.
	art. 38 alin. (7) din Legea nr. 51/2006; 90 de zile

	4
	Obținerea autorizației de mediu pentru activitățile de colectare și transport
	art. 12 alin. (1) și art. 15 alin. (2) din O.U.G. nr. 195/2005; Ordinul nr. 1.798/2007

	5
	Încheierea contractelor cu instalațiile S.M.I.D. Bacău și cu operatorii autorizați pentru D.E.E.E., textile și deșeuri periculoase
	caietul de sarcini

	6
	Instituirea taxei speciale de salubrizare
	art. 26 din Legea nr. 101/2006

	7
	Raportarea în Sistemul Integrat de Mediu
	


Semnalăm că prestarea serviciului fără licența A.N.R.S.C. și fără autorizație de mediu este interzisă, motiv pentru care se vor depune documentele necesare în regim de urgență.
VIII. Concluzii 
Proiectul de hotărâre asigură cadrul juridic, economic și tehnic necesar prestării serviciului public de salubrizare în condiții de legalitate, continuitate și conformitate cu obligațiile de mediu care revin unității administrativ-teritoriale. Documentația anexată — regulamentul serviciului, caietul de sarcini, contractul de dare în administrare, inventarul bunurilor, tarifele și lista de investiții — este întocmită potrivit Ordinelor președintelui A.N.R.S.C. nr. 97/2025, nr. 98/2025 și nr. 640/2022.
Având în vedere aceste aspecte se propune spre dezbatere publică și aprobare de către Consiliul Local a proiectului de hotărâre privind darea în administrare, în modalitatea gestiunii directe, a Serviciului Public de Salubrizare al Orașului Buhuși către Serviciul Public de Utilități Buhuși, precum și aprobarea actelor de reglementare ale acestuia.

         DIRECTOR EXECUTIV,                                             SERV. S.D.L.A.P
EC. PAHONCEA CARMEN GABRIELA	               CONS. JR. BOTEZATU DANIELA 

